राजगीर. बिहार के नालंदा जिले के राजगीर की तलहटी में कुछ वर्षो पूर्व तक नक्सलियों के कदमताल गूंजते थे, लेकिन आज इस इलाके में ककहरा याद कर रहे बच्चों की आवाजें गूंजती हैं. यह केरल से आई सिस्टर रोज के प्रयासों का परिणाम है. सिस्टर रोज राजगीर के जंगल में रह कर दलितों, महादलितों और विकलांग बच्चियों की किस्मत संवार रही हैं. राजगीर मुख्य मार्ग से करीब तीन किलोमीटर दूर घने जंगल में पहाड़ की तलहटी में साल 2001 में सिस्टर रोज ने ‘चेतनालय’ नामक संस्था की नींव रखी थी. तब यह जंगल नक्सलियों का पनाहगाह था, पर आज यहां 150 बच्चियां शिक्षा ग्रहण कर रही हैं. रोज इस क्षेत्र में केरल से एक पर्यटक बन कर आई थीं. लेकिन यहां की वादियां उन्हें इतनी पसंद आईं कि वह यहीं की होकर रह गईं.